**Smågruppesamling uke 2 - 2020:**

*Bibeltekst: Matt. 2, 1-12;*

Denne høsten har vi hatt mye fokus på hvem Jesus er ut fra Johannes sitt evangelium. Han er verdens lys, han er brødet, oppstandelsen osv. Men det i seg selv kan bli veldig teoretisk. Neste skritt er det å finne ham, møte ham, erfare ham. Det er så viktig at kristentroen ikke bare blir en teoretisk greie. I denne teksten inviteres vi til å bli med på denne reisen for å finne Jesus, møte ham og hylle ham, kongen, han som er født, slik at vi også på nytt og på nytt kan falle ned å tilbe ham. Og jeg tror at nettopp de vise menn kan inspirere oss og lære oss noe viktig i forhold til dette.   Dersom du vil koble teksten i dag på en av våre verdier, så må det bli verdien eventyrlyst. Et viktig spørsmål i møte med teksten er hvordan de vise menn kan inspirere, og lære oss hvordan vi i våre liv kan finne ham, møte ham og tilbe ham.

*Les bibelteksten og ta utganspunkt i spørsmålene under:*

1. De vise menn fant helt fram til Jesus, kongen som var født i Betlehem, og de falt ned i tilbedelse av ham. Hva kan vi lære av de vise menn i det å nå helt fram til «Betlehem»?
2. I julesalmen «Deilig er den himmel blå» synger vi følgende: «Stjernen ledet vise menn til den Herre Kristus hen. Vi har og en lederstjerne, og når vi den følger gjerne, kommer vi til Jesus Krist». Snakk gjerne om hva denne ledestjernen er/har vært i ditt liv?
3. Julen minner oss om at Gud valgte å ta bolig i det lille fremfor det store, i det svake fremfor i det sterke, i det sårbare fremfor det selvsikre. De vise menn fant ikke den nyfødte kongen der de forventet å finne ham, men i lille Betlehem. Har dette noe å si oss inn i våre liv i forhold til hvor vi kan forvente å finne ham? (Se også Jes. 57, 15:))